Stili presidencial i Barak Obamës
Në stilin e tij presidencial, Obama dallohet si një udhëheqës pa drama, konstant dhe i rezervuar
Presidenca e tij filloi në sytë e një turme prej një milionë vetash. Por kur brohoritjet mbaruan, atij i duhej të merrej me disa kriza njëherësh: ekonomia dhe dy luftra jopopullore. Dhe ndërsa përballej me këto sfida, doli në pah një stil presidencial. Ai filloi të njihej si Obama pa drama, konstant dhe i rezervuar. Banorët e Havait, e dallojnë këtë stil. Kulei Stokman thotë se zoti Obama, i pari president i lindur në Havai ka sjellë në Shtëpinë e Bardhë, kulturën dhe mentalitetin e ishullit. Aloha do të thotë pikërisht “frymëmarrja e jetës”. Kultura e alohas është një ndjenjë komuniteti, një besim se të gjithë duhet të merren vesh. Ken Uolsh ka ndjekur presidencën e zotit Obama për revistën US News and World Report. Analisti Uolsh thotë se mund ta shohësh përvojën e Havait gjatë gjithë jetës së Barak Obamës, duke filluar që nga roli i tij si organizator komuniteti në Çikago. E njëjta prirje gjithëpërfshirjeje u bë edhe më e dukshme kur ishte student dhe profesor i drejtësisë. Atje ai përpunoi aftësitë e tij për vendim-marrje dhe zgjidhje problemesh. Den Xhonson-Uainberger ishte një nga studentët e tij në Fakultetin e Drejtësisë të Universitetit të Çikagos. Xhonson-Uainberger thotë se Barak Obama i inkurajonte studentët të shqyrtonin të gjitha aspektet e një çështjeje dhe të nxirrnin gjithë informacionin që mundeshin. Këshilltarët kryesorë të zotit Obama thonë se Shtëpia e Bardhë funksionon sipas këtij modeli. Në vendim-marrjen e tij, Barak Obama është si jurist që shqyrton një çështje. Dhe në komentet e tij publike, ai është si mësuesi i përgjithshëm. Martha Xhoint Kumar, profesore e shkencave politike në Universitetin e Tausonit, dallon tonin e një kolegu tek zëri i tij. Çdo president pasqyron gërshetimin e përvojave të tij të kaluara. Në rastin e Barak Obamës, ato kanë krijuar një stil presidencial të veçantë, për të cilin kritikët thonë se është shumë i distancuar dhe pa pasion. Ajo që e dallon Barak Obamën, është se ai do ta vërë në jetë premtimin për ta ndryshuar Amerikën, parashikon se Barak Obama Pyetja kryesore ndërsa ai hyn në vitin e dytë në detyrë, është nëse tiparet që e bënë president, do të japin rezultatet për të cilat ai ka nevojë. //ad//